Potilaan valmistaminen jodivarjoainetutkimukseen

I Munuaisfunktion tarkistaminen

**P-krea (eGFR) määritetään kaikilta yli 65 -vuotiailta, sekä niiltä alle 65-vuotiailta, joilla on perussairauksia ja/tai jatkuva lääkitys** [**(kaavio)**](#_Munuaisfunktion_tarkistaminen_jodiv)**.**

*Akuutisti sairailla ja sairaalapotilailla täytyy olla mahdollisimman tuore GFR-määritys (1-2 vrk) . Muilla potilailla munuaisfunktion tarkistus on oltava tehtynä viikon sisällä, mutta riskiryhmään kuulumattomilla harkinnan mukaan kolmen kuukauden sisällä.*

Riskiä lisää mm: diabetes, sydämen vajaatoiminta, dehydraatio, sepsis, maksakirroosi

II Nesteytys

**Jos eGFR on < 45 ml/min/1,73m2, on potilasta nesteytettävä.**

Radiologin harkinnan mukaan nesteytystä voidaan tarvita muissakin tilanteissa (mm. iäkkäät potilaat, suolentyhjennyksen yhteydessä).

**Polikliininen nesteytys**: 500 ml keittosuolaliuosta vähintään 2 h ennen tutkimusta ja vähintään 3 h tutkimuksen jälkeen (= 500 ml + 500 ml).

**Osastopotilaan nesteytys**: 100 ml/tunti keittosuolaliuosta 6–12 tuntia ennen ja jälkeen kuvauksen.

*Ehdotonta eGFR -alarajaa ei ole, vaan jodivarjoaineen käyttö arvioidaan tapauskohtaisesti. Varjoaineen munuaistoksisuus on vähäisempi kuin aikaisemmin on arvioitu. Varjoainetta voidaan käyttää myös vaikeassa kroonisessa munuaisten vajaatoiminnassa (eGFR < 30), ellei potilaalla ei ole akuutisti huonontunut munuaisfunktio.*

**Kroonikkodialyysihoidossa** olevalle potilaalle varjoainetta voidaan käyttää normaalisti, dialyysihoidon aikataulua ei tarvitse muuttaa. Ylimääräistä nesteytystä ei anneta.

III Metformiinilääkitys

Metformiini tauotetaan tutkimuksen jälkeen, jos eGFR on < 45 ml/min/1,73 m2.  Lääkitystä voidaan jatkaa 48 h tutkimuksen jälkeen, jos munuaisten toiminta ei ole huonontunut eli eGFR ei ole laskenut lähtötasosta.

IV Myasthenia gravis

Jodivarjoaineen käyttö voi pahentaa myasthenia gravisin eli myastenian oireita pienellä osalla potilaista. Mikäli potilaalla on todettu myastenia, ohjeistetaan häntä ottamaan yhteyttä hoitavan sairaalan neurologian poliklinikalle, mikäli oireet tuntuvat pahenevan kahden viikon kuluessa varjoainekuvauksesta.

Munuaisfunktion tarkistaminen jodivarjoainetutkimuspotilaalta

